IT-Universitetet i København

IT-Universitetet i København (, forkortet ITU) er et offentligt dansk universitet, der beskæftiger sig med it-uddannelse og -forskning. Universitetet tilbyder uddannelser inden for datalogi, forretnings-it og digitalt design.

IT-Universitetet i København blev etableret i 1999 under navnet IT-Højskolen. Da den nye universitetslov blev vedtaget i 2003, blev institutionen officielt et universitet og skiftede ved samme lejlighed navn. I 2004 flyttede universitetet ind i sin egen nye bygning i Ørestad ved siden af Københavns Universitets Søndre Campus og DR Byen.

IT-Universitetet er et monofakultært universitet med en tværfaglig tilgang til studiet af informationsteknologi. Der er mange forskellige tilgange til informationsteknologi: naturvidenskab, datalogi, softwareudvikling, computerstøttet samarbejde, digital design, business it, studier i computerspil, samt de sociale, kulturelle, etiske og æstetiske aspekter af it.

Historie og campus 

IT-Universitetet blev etableret i 1999 under navnet IT-Højskolen og havde i begyndelsen til huse i Københavns Nordvestkvarter. Da en ny universitetslov blev vedtaget i 2003, blev institutionen officielt et universitet, det tolvte og mindste i Danmark, og skiftede derfor navn til det nuværende. I 2004 flyttede universitetet ind i sin egen nye bygning i Ørestad ved siden af Københavns Universitets Søndre Campus og DR Byen. Bygningen er tegnet af arkitekten Henning Larsen.

Til at begynde med udbød universitetet seks forskellige kandidatuddannelser, som forudsatte at de studerende allerede havde en bachelorgrad, samt fire masteruddannelser og en to-årig diplomudddannelse. Men i august 2007 kunne universitetet udbyde sin første bacheloruddannelse i softwareudvikling. I dag udbyder IT-Universitetet fire bacheloruddannelser (hvoraf én udbydes på engelsk), seks kandidatuddannelser (hvoraf fire udbydes på engelsk), en masteruddannelse i it-ledelse, korte kurser målrettet it-professionelle og omkring 100 enkeltfag hvert semester.

Det har ad flere omgange været drøftet at fusionere ITU med andre universiteter. I forbindelse med universitetsreformen i 2006 var det på tale at lægge ITU sammen med Københavns Universitet som en del af planen om at fusionere universiteter og sektorforskning. Udspillet mødte dog stor modvilje fra både ITU, it-branchen og oppositionen, der hellere så universitetet bevaret som selvstændig institution. Året efter fik ITU midler til at åbne sin første bacheloruddannelse. I 2009 pegede en evaluering af universitetsområdet på, at en sammenlægning kunne være ønskelig, da IT-Universitet hverken havde vundet EU-forskningskontrakter under det syvende rammeprogram eller kommercialiseret sin forskning i særlig grad. Seneste har det været på tale at lægge universitetet sammen med Aalborg Universitet. Ingen af planerne er dog blevet ført ud i livet, og universitetet er forsat en selvstændig institution.

Organisation 
IT-Universitetet ledes som de øvrige danske universiteter af en bestyrelse bestående af ni personer (otte bestyrelsesmedlemmer samt en formand), hvoraf fem af de ni medlemmer er eksternt rekrutteret. De resterende er valgt af personale og studerende.

Direktionen består af universitetets rektor, prorektor og universitetsdirektør.

Ifølge universitetets nøgletal fra 2020 er der mere end 2500 studerende på IT-Universitetet (inklusiv deltidsstuderende) og knap 800 ansatte (416 årsværk), som både inkluderer administrativt og akademisk personale.

Rektorer

Uddannelser 
IT-Universitetet i København udbyder bacheloruddannelser, kandidatuddannelser og efteruddannelser.

Bacheloruddannelser 
 Global Business Informatics
 Digital Design og Interaktive Teknologier
 Softwareudvikling
 Data Science

Kandidatuddannelser 
 Digital Innovation & Management
 Digital Design og Interaktive Teknologier
 Datalogi
 Software Design
 Games
 Data Science

Efteruddannelse 
 Master i it-ledelse

Derudover tilbyder universitetet enkeltfagskurser samt intensive kortere kurser (under ITU Professional Courses).

Forskning 
IT-Universitetet i København har som sin "mission at levere internationalt førende undervisning og forskning, som gør Danmark usædvanlig dygtig til at skabe værdi med it. Undervisning og forskning i informationsteknologi omfatter al akademisk aktivitet, der vedrører computere." Formålet med institutionens forskning er at skabe nye indsigter, der kan være fundamentet for nye typer af interaktion, nye gennembrud i digital kultur, bedre ressourceoptimering, teknologisk innovation m.v.

IT-Universitetets forskningsaktiviteter er forankret på tre institutter:

 Institut for Business IT
 Institut for Datalogi
 Institut for Digital Design

IT-Universitetets ph.d.-skole omfatter datalogi, softwareudvikling, information systems, media og social sciences, conceptual design og creative practice-based computing.

Forskningen er organiseret omkring en række researchcentre:

 Center for Digital Welfare
 European Blockchain Center
 Center for Computing Education Research
 Center for Information Security and Trust
 Danish Institute for IT Program Management
 Center for Computer Games Research

Referencer

Eksterne henvisninger 
 IT-Universitetet i København

Etableret i 1999
Ørestad
Universiteter i Danmark